Dialet del Kansai

El **dialet del Kansai** (in japones: 関西弁 - *Kansai-ben -* o 関西方言 - *Kansai hōgen*) a l'è ol termin con qe i se fann su i dialets parlads ind la rejon del Kansai, in Japon. El nom *Kansai-ben* a l'è qell con qe'l dialet a l'è plussee cognossud ind el paes ma l'è ciamad tecnegament **dialet del Kinki** (近畿方言 - *Kinki-hōgen*).

La variant principal del dialet del Kansai a l'è qella de Osaka, ciamada specifigament *Osaka-ben* (大阪弁), e a l'è anca la variant plussee spantegada e cognossuda fœra del Kansai. La variant tirada a man poc adree la fa su, insema al dialet de Kyoto, el **dialet de Kamigata** (上方言葉 - *Kamigata kotoba, leteralment "Parolle del Kamigata" -* o 上方語 - *Kamigata-go, leteralment "Lengua de Kamigata"*). El dialet del Kansai a l'è caraterizad d'un son plussee melodeg e diret a'l anvers de la lengua japonesa standard.

## Presentazion
Dejà qe Osaka l'è la plu granda citaa ind la rejon e i so locutor hann ciapad su la plupart de l'esposizion ai media ind el secol passad, qi qe parla minga el dialet del Kansai pœdaria vesser plussee inclinad a compagnar-g el dialet de Osaka a'l Kansai intreg. De tute i manere, el dialet del Kansai a l'è minga domà vun dialet ma un grup de dialets ligads intra lor. Tute i citaa plussee grandi e i so prefeture inn caraterizade de un dialet particolar e i so residents hann l'orgoi de descompagnar-i vun de l'olter. Contut, fœra d'una quai diferenza plussee grossa, i dialets del Kansai inn intelejibil per l'asquas totalitaa intra lor e i compartissen tuts dei elements comun de la variant parlada ind el *Keihanshin* (i bande metropolitane dei citaa de Kyoto, Osaka e Kobe).

I dialets del Shikoku e del Hokuriku compartissen assossenn carateristege cont el dialet del Kansai, ma inn classifegads de manera spartida del medem.

### La variant de Osaka
**L'Osaka-ben** (大阪弁: *dialet de Osaka*) a l'è despess sconfondud cont el grup intreg dei dialets del Kansai ma dei mots qe inn considerads carateristeg del dialet del Kansai inn debon limitads a Osaka e i so bande arente.

Vun dei saluts plussee cognossuds intra i abtiants de Osaka a l'è "*mōkarimakka?*" qe'l vegn jo del verb *mōkaru* (儲かる - *qe'l fa ciapar su i daner*) e'l vœl dir "i vann comè i afari?". Qell qe domanda insì a quaivedun al se speita de sentir-g ol contestar "*bochi-bochi denna*" innò qe *bochi-bochi* vœl dir "insì-insì" e qe *denna* l'è un scurtament de *desu-ne* rispet a'l japones standard.

La rexon qe la sta dedree de la domanda qì de sora a l'è qe Osaka l'è staita storegament el center del mercad japones. Qell salutar qì al s'è desvilupad intra i venditor de la class inferiora e a l'è drœvad incœ intra fameiar e amix. Anca ol mot *bochi-bochi* l'è tipeg de Osaka innò qe l'è drœvad per dir qe la situazion l'è adree a vegnir semper plussee bona o qe almanc a l'è minga adree a pejorar. La pœdaria vesser compagnada a'l lombard "tirem inanz" a la domanda "come la va?".

*Bochi-bochi* l'è drœvad anca per dir "asquas" con l'acent in su la prima sillaba (a'l contrari del "insì-insì" qe'l g'ha in su la terza) inscambi del japones standard *soro-soro*. Un esempi innò qe l'è doperad a qella manera qì l'è "*bochi-bochi ikoka?*" ("a l'è asquas l'ora d'andar via" - leteralment *sarem asquas adree per andar?*)

### La variant de Kyoto
**Ol Kyoto-ben**, ciamad anca **Kyo-kotoba** a l'è caraterizad d'un desvilupp de indireteza e jentileza. A l'è despess definid un dialet elegant e feminin per i so carateristege e per la figura dei geisha de Gion (*geiko-han* e *maiko-han* in dialet de Kyoto), i plu conservatrixe del dialet tradizional. El dialet de Kyoto l'è stait spartid ind un dialet de la cort ciamad *Gosho-kotoba* (御所言葉) e ind un dei paisan ciamad *Machikata-kotoba* (町方言葉). Ol prim l'era parlad dei sior de la cort adree qe'l imperador al sia stait desmenad a Tokyo intant qe'l segond a l'è caraterizad de descompagnadure picinine intra tute i classe de la societaa.

El dialet de Kyoto a l'è stait la lengua japonesa standard *de facto* del ann 794 fina'l secol XVIII e un quai abitant de Kyoto al se inrabiss quand qe i abitants de Tokyo i traten el lor dialet tant'mè un dialet de provinça dejà qe inn ancamò orgoios del lor dialet. De tute i manere minga poqe carateristege tradizionale del dialet de Kyoto inn adree a descomparir, tant'mè ol verb copula *dosu* (vesser) q'a l'è adree a vesser desimpientad del japones standard *desu*.

L'inflession in *-haru* dei verb a l'è un toc important fiss del ciciarar casual ind la moderna Kyoto e l'è considerada plutost informala a'l contrari de Osaka innò l'è considerada plutost formala, poc sota a'l *-masu*, drœvad per cortesia.

Ai bande plussee a nord de la prefetura de Kyoto al se trœva el dialet de Tango (丹後弁 - *Tango-ben*) e l'è despess considerad descompagn dessoravia dei dialets del Kansai tant qe l'è sovent ciapad ddenter ind i dialets del Chūgoku. I carateristege qe'l fann vesser insì descompagn dei olter parlade del Kansai inn la copula *da* (inscambi de *desu*, pronunçada ind el Kansai con la *u* finala sonora a'l contrari del japones standard innò qe la se pronunça asquas *dés*), l'acent e la cadenza compagn a quei de Tokyo, ol verb de cortesia qe'l finiss in *-naru* tantost qe in *-haru* e *ai* qe'l se pronunça [æː] (esempi: 赤い, *akai*, pronunçad *akæː*).

## Riferiments